**Bykle barne- og ungdomsskule – ein «PLAN-skule»** Plan International er ein global bistandsorganisasjon som driv utviklingsarbeid for å gi barn ei betre framtid. Plan arbeider i 51 land for å  oppfylle barn sin rett til helsetenester, skulegong, å få beskyttelse mot vald og overgrep, og til å delta i avgjersler som påverkar liva deira.  Plan International er religiøst uavhengig og partipolitisk nøytral. Plan sitt arbeid finansierast av fadderar og donorar i 20 land.

Plan samarbeider med mange skular i heile Noreg. Elevrådet på Bykle barne- og ungdomsskule ønskjer at også vi skal vere ein PLAN-skule. Det vil seie at vi er med på å støtte eitt eller fleire av prosjekta til PLAN International. Elevrådsrepresentantane på ungdomsskulen har informert alle elevane i 5.-10. klasse om dei fem prosjekta vi kunne velje mellom, før elevane stemde over kva prosjekt dei ønska at vi skulle stø. Av dei fem prosjekta vi kunne velje mellom, var det Plan sitt jentefond som fekk flest stemmer.

**Litt om Plans jentefond** Å gi jenter skulegang er den viktigaste investeringa vi kan gjere for å bekjempe verdas fattigdom. Der barn ikkje har det bra, har jenter det verst. Millionar av jenter blir tatt ut av skulen for å giftast vekk, eller sluttar fordi dei fryktar vald og overgrep. Andre må bli heime fordi familien ikkje har råd til å avsjå arbeidskrafta deira. Plan arbeider for at alle jenter skal få skulegang. Mangel på utdanning har ikkje berre konsekvensar for jentene sjølve, men er tapte ressursar og sløseri av potensial for land i utvikling.

**Plan skule - kva no?** Klassene har kome med mange gode tips og innspel til korleis vi kan samle inn pengar til vårt prosjekt. Elevrådet vil i løpet av kort tid velje ut dei ideane som dei meiner er best. Meir informasjon kjem når elevrådet har bestemt vegen vidare. Dersom de har spørsmål eller idear kan de kontakte Trude E. Mikkelsen, eller de kan gå inn på [www.plan-norge.no](http://www.plan-norge.no).

Vi håpar at de som foreldre/ føresette stør elevane sitt initiativ ved å i fyrste omgang være interesserte og positive til prosjektet. Saman kan vi gjere ein forskjell for mange barn i fattige land!